Treneren misbrukte henne i syv år: – Jeg vil aldri mer tie stille

Fra Karen Leach var 10 til 17 år, ble hun utsatt for seksuelt overgrep av svømmetreneren sin. Tenker hun på det, blir hun syk.

Karen Leach turte å fortelle hva som hadde skjedd. Da var hun voksen. Hun håper at barn- og unge i dag tør å sette ord på hva som skjer dem, og varsler til voksne. Geir Owe Fredheim/NIF

4. jan. 2020 17:27 Sist oppdatert 5. januar 2020

HAMAR: Norges idrettsforbund er på offensiven når det gjelder å sette lys på temaet seksuell trakassering og overgrep i idretten.

Irske Leach er blitt en viktig og sterk stemme rundt temaet. Denne helgen var hun invitert til Norge for å fortelle sin historie.

Leach, nå 50, fortalte om en trener som misbrukte henne og 17 andre unge jenter. Trolig var det langt flere. Felles for dem alle var at de ikke turte å fortelle det til sine omgivelser. Hverken hverandre, klubben eller foreldrene.

Da Leach i voksen alder fortalte sin historie, tok moren livet sitt. Hun syntes det var så ille at hun ikke hadde visst noe og kunne være der for henne.

Les også Tidligere dansk syklist innrømmer seksuell trakassering av norsk rytter

Var alltid på vakt

– Jeg vil aldri mer tie stille, sier kvinnen som opplevde at treneren blant annet fanget henne i dusjen og garderoben.

Hun visste tidlig at han ville vente på henne og hindre henne i å komme fri.

– Han var stor, jeg liten. Jeg var så redd hver gang, fordi jeg visste hva som kom til å skje.

Det eneste stedet svømmeren følte seg trygg, var i bassenget. Så fort hun kom på land, var hun på vakt.

Blikket hans, ansiktsuttrykket, bevegelsene, fingrene, volumet i stemmen – hun fulgte med på hva han foretok seg.

Utenfor andres påsyn tok han seg til rette.

Les også Vil belyse seksuelle overgrep i idretten

Karen Leach på Hamar, der det utenfor Kulturhusets vinduer var sprintrenn i langrenn. Geir Owe Fredheim/NIF

Drømte om OL

Moren og faren ventet ofte i bilen mens hun var på trening. De visste ingenting. De kunne ikke ane det.

– Alt jeg drømte om var å kunne delta i OL for Irland, forteller Leach i en nesten fullsatt sal i Kulturhuset på Hamar.

Der lyttet kultur- og likestillingsminister Trine Skei Grande, idrettspresident Berit Kjøll og svært mange andre i norsk idrett. Hun berørte alle.

Da treneren endelig ble tatt, rettssaken kom opp i 2000, erklærte han seg skyldig.

– Han fikk 12 år og satt inne i ni. Jeg har regnet ut at han satt seks måneder for hver av oss, sier Leach til Aftenposten.

Fakta Idrettens skyggeside: Norges idrettsforbund innrømmer at seksuell trakassering og overgrep i idretten er et samfunnsproblem og et idrettsproblem. To viktige profiler internasjonalt, Karen Leach fra Irland og Colin Harris fra England, ble invitert til seminar på Hamar for å fortelle sine historier. Tor Solbakken, som selv har uønsket erfaring på det feltet, stilte opp i paneldebatten. Der var også skuespiller Iselin Shumba med. Hun var en av initiativtagerne til #stilleforopptak, det første norske metoo-opprøret. Håvard B. Øvregård, som er fagansvarlig i NIF for idrettens arbeid mot seksuell trakassering, er en døråpner internasjonalt ved å fortelle om hvordan Norge jobber. Han presiserer at det fortsatt er mye å gjøre. NIF har retningslinjer for hvordan trenere og andre skal oppføre seg i idretten, men varslingsrutinene er ikke alltid gode nok. Vis mer

Hendelsene sitter i hele livet

På Hamar snakket hun om langtidsvirkningen av misbruket.

– Jeg har ikke tall på alle de gangene jeg har forsøkt selvmord. For noen år siden tenkte jeg å ta med meg sønnen min i døden. Jeg var så langt nede og kunne ikke la ham være alene. Jeg ville drepe oss begge, men han ble min grunn til å leve, forteller alenemoren.

Treneren var den beste i Irland. Ingen hvem som helst. Han hadde et navn. Alle ville komme til å tro på ham hvis hun fortalte noe.

– Han visste nøyaktig hva han gjorde.

Flere ganger har hun spurt seg selv hvorfor hun ikke bare sa fra, varslet til noen voksne.

– Hvis du ikke opplever det selv, vil du ikke forstå hva som skjer.

For Karen Leach er store deler av hennes barne-, ungdoms- og voksenliv ødelagt. Likevel har hun bestemt seg for at hun har en viktig oppgave.

Den 13 år gamle sønnen betyr aller mest, men også å hjelpe andre, slik at de sier fra.

Derfor inviteres 50-åringen til konferanser i idretten, også av IOC, for å formidle hva overgrep fra trenere, ledere og andre utøvere kan komme til å bety.

Informasjon om hvordan man kan varsle og få hjelp til å håndtere saker finnes på www.idrettsforbundet.no/overgrep

På norsk idretts store helg, som Idrettsgallaen er, ble Karen Leach invitert til å prate om seksuell trakassering og overgrep. Hun har glad for at norsk idrett vil vite mer om dette temaet som berører så mange. Geir Owe Fredheim/NIF

Mange tårer

Da foredraget og en påfølgende paneldebatt var over, gikk president Berit Kjøll på talerstolen. Hun gråt.

Kjøll presiserte hvor viktig det er å ta tak i dette, for det skjer også i norsk idrett.

Og ikke minst i forbindelse med idrettsgallaen, der stjernene skinner og de gode historiene kommer frem, må man ikke glemme at idretten, som samfunnet for øvrig, har en slik skyggeside, bedyrte Kjøll.

– I Irland er det ingen som ber meg dele historien. Der er det taust. Jeg måtte ut av landet for å formidle hva som kan skje, og hva som skjedde meg, sier Leach.

Hun retter på brillene og forteller at en slik åpenhet koster. At hun må jobbe med seg selv de nærmeste dagene.

– Men det er verdt det.